Mashaba gaan Alex eindelik besoek | Maroela Media
Die Johannesburgse burgemeester, Herman Mashaba, gaan Alexandra in die noordooste van Johannesburg vanaand (Maandag) besoek nadat ontstoke inwoners etlike dae gelede aangedring het op 'n vergadering met hom.
Ontevrede inwoners van Alexandra betoog al langer as 'n week oor swak dienslewering in dié buurt. Hulle het verlede week aangedring op 'n vergadering met Mashaba, maar hy het nie opgedaag om hulle toe te spreek nie.
Pres. Cyril Ramaphosa, het Alexandra verlede week besoek en toe opgemerk dat dié buurt baie vuil is. "Die vullis wat ek hier sien, is baie ontstellend. Ons moet Alexandra skoonmaak. Alexandra moet 'n skoon plek wees waar ons mense kan lewe," het hy gesê.
Maroela Media het vroeër berig Ramaphosa het Donderdag gesê dit is die Stad Johannesburg, wat onder leiding van die DA is, se verantwoordelikheid om in te gryp in Alexandra en seker te maak dat inwoners behoorlike sanitasiegeriewe het.
Luyanda Mfeka, Mashaba se woordvoerder, het vroeg vanoggend gesê daar sal later vandag meer besonderhede bekend gemaak word, maar het wel bevestig dat die burgermeester vanaand om 18:00 in die Marlboro-gemeenskapsaal in Alexandra sal wees vir die vergadering.
Die Suid-Afrikaanse Menseregtekommissie (MRK) het intussen die Stad Johannesburg, die premier se kantoor asook die departement van samewerkende regering en tradisionele sake oor die Alexandra-saak gedagvaar.
Die MRK dring daarop aan dat die inwoners van Alexandra deur die regering aangespreek moet word en dat politici nie die griewe van inwoners as 'n verkiesingsfoefie moet gebruik nie.
Die MRK dring daarop aan dat die regering die inwoners van Alexandra te woord moet staan en dat politici nie die griewe van inwoners as 'n verkiesingsfoefie moet gebruik nie.
Daar is tans 'n groot polisieteenwoordigheid in Alexandra in aanloop tot Mashaba se besoek.
Hulle is bang die DA vertel hulle hoe die ANC die geld vir projekte na hulle gekanaliseer is. Die ANC is befonds met arm/behoeftige mense se geld, niks nuuts nie…
Mashaba moet weet dat Alexandra n ANC "stronghold" is. Sy lewe is in gevaar daar. Hoop hy het genoeg sekuriteit. Dit gaan n gemors van n vergadering wees. Sterkte ou maat.
Die ANC is die land se probleem
Mnr. Mashaba, sterkte vir jou wanneer jy Alexandra se mense gaan toespreek. Daar sal ongelukkig ook 'n spul ongemanierde anc aanhangers wees wat jou gaan doodskree. Verder wil ek sê dat dit jammer is dat Ramaposa ook bereid was om te lieg om stemme te wen.